তাযকিরাতুল আওলিয়া ২য় খণ্ড উল্লেখ করা হয়েছে- আল্লাহ পাক-এর খালিছ ওলী হযরত আবুল হাসান খারকানী রহমতুল্লাহি আলাইহি-এর কাছে উনার একজন মুরীদ খারকান শহর থেকে শাম দেশে গিয়ে ইলমে হাদীছ শিক্ষার অনুমতি চাইলেন। তিনি মুরীদকে বললেন, তুমি শাম দেশে যাবে  কেন? খারকান শহরে কি কোন বড় মুহাদ্দিছ নেই। তখন শায়খ রহমতুল্লাহি আলাইহি নিজেই বললেন, তুমি হাদীছ শরীফ পড়বে, আমার কাছেই তো পড়তে পার। তখন সেই মুরীদ মনে মনে ফিকির করলো আমার শায়খ হযরত আবুল হাসান খারকানী রহমতুল্লাহি আলাইহি তো কোন মাদ্রাসায় লেখা-পড়া করেননি। তিনি কি করে আমাকে হাদীছ শরীফ পড়াবেন? সে কোন উত্তর না দিয়ে মজলিস শেষে চলে গেল। রাত্রি বেলায় ঐ মুরীদ স্বপ্নে দেখলো- আল্লাহ পাক-এর হাবীব সাইয়্যিদুল মুরসালীন, ইমামুল মুরসালীন, খাতামুন্ নাবিয়্যীন হুযূর পাক ছল্লাল্লাহু আলাইহি ওয়া সাল্লাম তাকে বলতেছেন, হে  ব্যক্তি তুমি সাবধান হয়ে যাও! তুমি জান, তোমার শায়খ হযরত আবূল হাসান খারকানী রহমতুল্লাহি আলাইহি বর্তমান বিশ্বের সর্বশ্রেষ্ঠ মুহাদ্দিছ। কাজেই তুমি উনার কাছে গিয়ে ক্ষমা চাও এবং উনার কাছেই হাদীছ শরীফ শিক্ষা কর। সে ব্যক্তি তাই করলো। হাদীছ শরীফ পড়ানোর সময় শায়খ মুখস্থ পড়ান আবার কিতাবে লিখা না থাকা সত্ত্বেও কোনটি কোন ধরনের হাদীছ শরীফ তাও তিনি বলে দেন। অনেক দিন পরে সেই মুরীদের এক প্রশ্নের জবাবে তিনি বলেছিলেন যে, আমি হাদীছ শরীফ পড়ানোর সময় রহমতুল্লিল আলামীন হুযূর পাক ছল্লাল্লাহু আলাইহি ওয়া সাল্লামকে আমার  সামনে দেখতে পাই। উনার নিকট থেকে জেনেই আমি তোমাকে পড়াই ও সব কথা বলি। (সুবহানাল্লাহ)